作者:張榘
標題:安慶摸・摸魚兒
內容:渺長江、浩無今古，悠悠經幾流景。橋家松竹知何在，寂歷丹楓如錦。行陣整。想鬥艦連艘，談笑菸灰冷。寒光萬頃。算只有當年，暮天霜月，慘澹照山影。元戎隊，畫角梅花緩引。樓船飛渡波穩。中流擊楫酬初志，此去君王高枕。應暗省。使萬里塵清，誰遜周公瑾。勳名不泯。看陽蟄潛開，老龍挾雨，淵睡為民醒。